季冬自嵩山赴洛道中作
作者：獨孤及
朝代：唐

paragraphs: 皇運偶中變，長蛇食中土。
天蓋西北傾，衆星隕如雨。
胡塵動地起，千里聞戰鼓。
死人成爲阜，流血塗草莽。
策馬何紛紛，捐軀抗豺虎。
甘心赴國難，誰謂荼葉苦。
天子初受命，省方造區宇。
斬鯨安溟波，截鼇作天柱。
三微復正統，五玉歸文祖。
不圖漢官儀，今日忽再覩。
升高望京邑，佳氣連海浦。
寶鼎歊景雲，明堂舞干羽。
虎臣囗激昂，囗囗囗禦侮。
腐儒著縫掖，何處議鄒魯。
西上轘轅山，丘陵橫今古。
和氣蒸萬物，臘月春靄吐。
得爲太平人，窮達不足數。
他日遇封禪，著書繼三五。